সাড়ে তেত্রিশ বছর বয়সে আন্তর্জাতিক ক্রিকেটকে বিদায় জানানোর সিদ্ধান্ত নিলেন কুক। এই বয়সে সাধারণত অনেকেই এ রকম সিদ্ধান্ত নেন না। বিশেষ করে ব্যাটসম্যানরা। কিন্তু কুক যে ব্যতিক্রমী। অধুনা টি-টোয়েন্টি ক্রিকেটের যুগেও নিজেকে এই খেলাটার সঙ্গে খুব বেশি জড়াননি। যে ক্রিকেটে কভার ড্রাইভ মারতে গিয়ে বল ডিপ ফাইন লেগ বাউন্ডারিতে চলে গেলেও দর্শকেরা হাততালি দেয়, সেই ক্রিকেট থেকে নিজেকে দূরে রেখেছেন। টেস্ট ক্রিকেটকে ভালবেসেছেন এবং টেস্টের অন্যতম সেরা বাঁ-হাতি ওপেনার হিসেবেই অবসর নিলেন।